Klubben sikrer sig både cheftræner Stefan Madsen, anfører René Antonsen og viceanfører Henrik Møllgaard i endnu tre år.

Hele to spillere og en træner fra Aalborg Håndbold har forlænget deres aftaler med den nordjyske klub - frem til sommeren 2023. Cheftræner Stefan Madsen, anfører René Antonsen og viceanfører Henrik Møllgaard har alle sagt ja til tre år mere i Aalborg Håndbold. Beslutningen glæder direktør Jan Larsen, der i en pressemeddelelse fra klubben giver udtryk for sin begejstring. - Jeg er utrolig glad for, at Aalborg Håndbold også i fremtiden kan få gavn af denne trio. De passer alle sammen på den profil og de egenskaber, vi ønsker i klubben. Det er derfor rigtigt glædeligt, at vi nu har kernen på plads til de kommende sæsoner, hvor vi fortsat vil forsøge at udvikle os på den nationale såvel som europæiske scene, siger Jan Larsen. Stefan Madsen overtog cheftrænerposten i sommeren 2018, hvor han på blot to år har præsteret at sikre aalborgenserne hele to DM-titler, en pokaltitel og en Super Cup triumf. Men ambitionerne rækker til endnu mere. - Jeg er rigtig glad for at fortsætte og ser med spænding frem mod de kommende udfordringer. De første to år som cheftræner i klubben har budt på mange store oplevelser, og jeg har fortsat store ambitioner om at jagte flere triumfer til Aalborg Håndbold i fællesskab med alle i og omkring klubben, siger Stefan Madsen. Anfører René Antonsen og viceanfører Henrik Møllgaard er også en vigtig del af Aalborg Håndbolds DNA, skriver klubben i pressemeddelelsen. Tilsammen har de scoret mål knap 1.000 gange, spillet mere end 400 kampe og kæmpet sig til mere end 10 titler.